לא משתתף במבצע 5 ב-200 הזמנה מוקדמת זאב ז'בוטינסקי (1940-1880) היה מהבולטים והמשפיעים שבמנהיגים הציוניים בתקופה שקדמה להקמת המדינה. "ראש בית"ר", כפי שכינו אותו תלמידיו, הקדיש את חייו לכינון מוסדות לאומיים על יסודות של חיבור עמוק לזהות היהודית, אומץ לב, הסתמכות עצמית ושאיפת החירות. אך לצד פעילותו הפוליטית ובמקביל להיותו מורה דרך להמונים, היה ז'בוטינסקי איש רוח בעל שיעור קומה, משורר גאון וסופר דק אבחנה. סדרת "ההוד הנסתר" שואפת להביא בפני הקורא ישראלי בן זמננו ממבחר יצירותיו הספרותיות של זאב ז'בוטינסקי. היא כוללת שירים וסיפורים, מתוכם כאלו שלא פורסמו מעולם, מהם משתקפים אישיותו, נפשו וחלומותיו של אחד מקובעי טעמה של ההתחדשות היהודית הלאומית בארץ ישראל. סיפורים א׳ בכרך זה נכללים סיפוריו המוקדמים של זאב ז'בוטינסקי, המתאפיינים בחן רב ובסגנון קליל המתובל בהומור דק – אך בכל אחד ואחד מהם טמונה השקפת עולם פילוסופית עמוקה. נקודת המבט של המספר, צעיר נצחי ששום דבר אנושי אינו זר לו, שובה את לב הקוראים מיד. עוד לפני שהיה זאב ז'בוטינסקי (1940-1880) מדינאי ומנהיג ציוני, הוא נודע כסופר מבריק. לצד הכּתבות העיתונאיות שהקנו לו תהילה, הוא פרסם סיפורים קצרים, מחזות ושירים. הסיפורים נכתבו במקורם ברוסית, והם מובאים בתרגומו הקלאסי של חנניה רייכמן. כרך זה הוא הראשון בסדרת כתביו הספרותיים של זאב ז'בוטינסקי, המובאים בלבוש חדש ומודרני. לסיפורים נוספו מבוא ואחרית דבר מאת פרופ' דן מירון. סיפורים ב' מתוך תריסר הסיפורים הקצרים הכלולים בכרך זה, שניים רואים כאן אור לראשונה בתרגום לעברית. הם מצטרפים למכלול יצירתו הספרותית של זאב ז'בוטינסקי, שרעננותה וקסמה מפתיעים בכל פעם מחדש. זאב ז'בוטינסקי (1940-1880) נודע בעיקר כמדינאי ומנהיג ציוני, אך עוד לפני כן הוא קנה את תהילתו כעיתונאי וסופר רוסי מבריק. הרומנים, המחזות, השירים, הסיפורים והתרגומים שפרסם במהלך חייו הם מפתח חשוב להבנת דמותו של אחד האישים המרתקים שפעלו במאה העשרים. השקפת עולמו האינדיבידואליסטית, השואפת לחירות, באה בהם לידי ביטוי באופן מובהק. זהו הכרך השני בסדרת כתביו הספרותיים של זאב ז'בוטינסקי, המובאים בלבוש חדש ומודרני. לסיפורים נוספו מבוא ואחרית דבר מאת פרופ' דן מירון. תרגומים יותר ממאה שנים לאחר שראו אור לראשונה, תרגומיו של זאב ז'בוטינסקי (1940-1880) עדיין מהווים מופת של יצירה. זהו חלק בלתי נפרד מתרומתו החשובה לתחיית התרבות העברית, בקביעת מודל פואטי חדש בספרות העברית. ז'בוטינסקי המתרגם היה חסר פשרות: דייקנות הביטוי לא באה על חשבון החרוז או צלצולן של המילים, ויכולתו להריק משפה לשפה ביטויי שירה חושפת את גאוניותו כאומן המילה. לצד תרגום "העורב" ו"אנבל-לי" שכבר היו לקלאסיקה, כוללת מהדורה זו את תרגום "התופת" מתוך "הקומדיה האלוהית", קטעים מתוך המחזות "סירנו דה ברז'ראק" ו"פאוסט", וכן תרגומים מן השירה הצרפתית והפרסית. כרך זה הוא השלישי בסדרת כתביו הספרותיים של זאב ז'בוטינסקי, המובאים בלבוש חדש ומודרני. שירים לשירתו של זאב ז'בוטינסקי (1940-1880) נודעה השפעה עצומה, למרות שהוא מעולם לא התיימר ליטול לעצמו את כתר המשורר. מילות השירים וההמנונים שחיבר ליוו את הלוחמים לתקומת ישראל וסחפו אחריהם המונים, בכל רחבי העולם. שורות מתוך שירים אלה ממשיכות להדהד גם כיום, והן חלק בלתי נפרד ממטבעות הלשון שנושא עמו כל דובר עברית. לעומת אותם "שירי ציון" החצובים בסלע וקוראים לפעולה, "שירי החול" הכלולים גם הם בספר זה, נושאים אופי שונה לחלוטין. אישיותו רבת-הפנים של ז'בוטינסקי ניכרת בניגוד שבין אותה ליריקה טהורה, שיש בה מן השלמות האמנותית, לבין השירה הפוליטית רבת-העוצמה. כרך זה הוא הרביעי בסדרת כתביו הספרותיים של זאב ז'בוטינסקי, הרואים אור במהדורה חדשה ומודרנית.